Varhainen puberteetti on yhteydessä suurempaan riskinottoon ja alhaisempaan koulutustasoon.

Geneettiset tekijät vaikuttavat sekä tytöillä että pojilla siihen, milloin neitsyys menee.

Nature Genetics -lehdessä julkaistu tutkimus osoitti, miten puberteetin ajoittuminen vaikuttaa ensimmäisen seksuaalisen kokemuksen ajoittumiseen ja kuinka nämä asiat vaikuttavat sosiaalisiin suhteisiin ja terveyteen.

Iän ensimmäisellä seksikerralla on havaittu korreloivan lukuisten sosiaalisten ja käyttäytymistekijöiden kanssa. Varhain aloitettu seksi on yhteydessä sosiaalisiin ongelmiin ja perhe-elämän epävakauteen.

Myös geneettiset tekijät vaikuttavat seksin aloitusikään ja esimerkiksi naisilla ensisynnytysikään, mutta geenien vaikutuksen suuruutta ei aiemmin ole tiedetty.

Puberteetin keskimääräinen alkamisaika on aikaistunut kehittyneissä maissa 18 vuodesta vuonna 1880 sadassa vuodessa 12,5 vuoteen. Aikaistuminen heijastaa ympäristön muutosta, mutta yksilöiden välinen vaihtelu kunakin aikana selittyy pitkälti geeneillä, joita on tunnistettu aivan viime aikoina.

Cambridgen yliopiston tutkijat Ken Ong ja John Perry kollegoineen tutkivat koko genomin laajuisesti 125 000 iältään 40–69-vuotiasta miestä ja naista, joiden dna oli saatavilla Britannian kansallisesta biopankista. He löysivät 38 geenimuunnosta, jotka ennustivat ensimmäisen seksikerran ajankohtaa.

Tutkijat toistivat löydökset Islannin lähes koko väestöllä ja hieman yli 20 000 terveen yhdysvaltalaisen naisen aineistolla.

Tutkijat huomasivat, että sekä ensimmäisen yhdynnän että ensisynnytyksen ajankohtaan vaikutti kohtalaisen merkittävästi geneettinen komponentti, ja että ne olivat yhteydessä myös puberteetin ajoittumiseen.

Ensimmäisen seksikokemuksen ikään liittyvistä geenimuunnoksista osa sijaitsi geeneissä, joiden on aiemmin havaittu yhdistyvän riskinottotaipumuksiin, ärtyvään temperamenttiin, lasten lukumäärään ja piirteisiin, jotka liittyvät aivojen kehitykseen.